Forestil Dem, hvis en politiker fra Dansk Folkeparti havde skrevet følgende om en muslimsk debattør: »Du deler virkelig meget muslimsk lort. Hvad med at tage dig sammen eller i det mindste tørre dig i røven i stedet for at gå rundt og lugte af lort og lade, som om du er så diplomatisk og velsoigneret og venlig, når du i virkeligheden skammer dig over dig selv, når du skider, mens du skammer dig over, at du skammer dig over det«.

Forestil Dem, at samme højrefløjsdebattør havde kaldt SF’s Özlem Cekic for et »venstreorienteret svin« og havde postet et photoshoppet billede af Enhedslistens Johanne Schmidt-Nielsen i sovjetuniform på Facebook.

Hvis en DF-debattør havde gjort det, hvor længe ville der så gå, før vi sagde stop? Ikke særlig længe. Sådan en underlødig højrefløjsdebattør ville vi ikke acceptere i den offentlige debat. Bo Lidegaard ville skrive en lang leder om den gode tone, og venstrefløjens samlede debattørkorps ville dømme debattøren ude af den offentlige debat.